b'\n_START_ARTICLE_\nKrka, Avstrija (kraj)\n_START_SECTION_\nPrebivalstvo\n_START_PARAGRAPH_\nPo popisu 2001 je imela Krka 1311 prebivalcev, 99,0\xc2\xa0% je imelo avstrijsko dr\xc5\xbeavljanstvo. 94,6\xc2\xa0% prebivalstva je rimskokatoli\xc5\xa1ke veroizpovedi, 1,5\xc2\xa0% je protestantske vere, 3,5\xc2\xa0% ni vernih.\n_START_SECTION_\nZgodovina\n_START_PARAGRAPH_\nDana\xc5\xa1nje ob\xc4\x8dinsko obmo\xc4\x8dje je bilo poseljeno \xc5\xbee pred pribli\xc5\xbeno 2000 leti, vendar ni imelo posebnega pomena vse do priklju\xc4\x8ditve Koro\xc5\xa1ke Bavarski. Najstarej\xc5\xa1i dokument  iz leta 831 omenja reko, salzbur\xc5\xa1ki grad Krka (Hof Gurk) pa je bil omenjen leta 864. Leta 898 je cesar Arnulf Koro\xc5\xa1ki daroval Hemi Zwentibold velik del doline Krke, tudi kme\xc4\x8dko posestvo Gurk, za katero domnevajo, da je danes Lieding (ob\xc4\x8dina Stra\xc3\x9fburg)._NEWLINE_Leta 975 je cesar Oton II., cesar Svetega rimskega cesarstva, dodelil pravico za ustanovitev samostana benediktink v Liedingu. Ustanovila ga je grofica Ema Kr\xc5\xa1ka 1043\xe2\x80\x931045 in zgradila tudi baziliko. Nekaj let po njeni smrti je bil samostan ukinjen, na njegovem mestu pa ustanovljena Kr\xc5\xa1ka \xc5\xa1kofija. Krka je bila do leta 1787 sede\xc5\xbe \xc5\xa1kofije, danes je njen sede\xc5\xbe v Celovcu._NEWLINE_Krka je dobila tr\xc5\xa1ke pravice v 13. stoletju, vendar vse do 18. stoletja to ni bila v pravem pomenu, saj ni imela niti grba niti pe\xc4\x8data._NEWLINE_25. junija 1988 je cerkev obiskal Janez Pavel II. in molil v kripti na grobu svete Eme. Prvi obisk pape\xc5\xbea v zgodovini Koro\xc5\xa1ke je bil tudi medijski dogodek in je privabil ve\xc4\x8d tiso\xc4\x8d ljudi._NEWLINE_Krko je leta 1998 priznal Svet Evrope kot "evropsko ob\xc4\x8dino".\n_START_SECTION_\nBazilika\n_START_PARAGRAPH_\nNekdanja samostanska cerkev in bazilika, zdaj \xc5\xbeupnijska cerkev Marijinega vnebovzetja, je bila zgrajena med letoma 1140 in 1200. Je romanska bazilika s tremi vzdol\xc5\xbenimi ladjami, oratorijem, pre\xc4\x8dno ladjo in tremi apsidami. Pod cerkvijo je kripta s 100 stebri. Dva mogo\xc4\x8dna zvonika s \xc4\x8debulastima kapama oklepata obokano preddverje, okra\xc5\xa1eno s freskami. Gotsko obokana cerkvena notranj\xc5\xa1\xc4\x8dina je bogato poslikana.'